Nadležnosti Eurojusta (kako je utvrđeno u člancima 3., 5. 6. i 7. Odluke Vijeća 2002/187/PUP, kako je izmijenjena Odlukom 2003/659/PUP i Odlukom 2009/426/PUP)

Ciljevi Članak 3. Odluke Vijeća o Eurojustu U kontekstu istraga i kaznenih progona, koji se tiču dviju ili više država članica, u vezi s kaznenim djelovanjem navedenim u članku 4. u vezi s teškim oblicima kriminala, posebno kada je organiziran, ciljevi Eurojusta su: (a) poticati i unaprjeđivati, među nadležnim tijelima država članica, koordinaciju istraga i kaznenih progona u državama članicama, uzimajući u obzir sve zahtjeve koji potječu od nadležnog tijela pojedine države članice i sve podatke koje dostavi bilo koje tijelo nadležno na temelju odredaba usvojenih u okviru Ugovora; (b) unaprijediti suradnju među nadležnim tijelima država članica, posebno omogućavajući pružanje zahtjeva za pravosudnu suradnju i odluka o pravosudnoj suradnji, uključujući instrumente kojima se provodi načelo uzajamnog priznavanja; (c) podupirati nadležna tijela država članica i na druge načine kako bi njihove istrage i kazneni progoni bili djelotvorniji. Zadaće Članak 5. Odluke Vijeća o Eurojustu 1. Kako bi postigao svoje ciljeve, Eurojust obavlja svoje zadaće: (a) preko jednog ili više nacionalnih članova u pitanju u skladu s člankom 6.; ili (b) kao Kolegij u skladu s člankom 7.: i. kada tako zatraži jedan ili više nacionalnih članova kojih se tiče slučaj kojim se Eurojust bavi; ili ii. kada slučaj uključuje istrage ili kaznene progone koji imaju posljedice na razini Unije ili koji bi mogli utjecati i na druge države članice osim onih kojih se izravno tiču; ili iii. kada je riječ o općem pitanju koje se odnosi na postizanje njegovih ciljeva; ili iv. kada je drugačije predviđeno ovom Odlukom. 2. Prilikom izvršavanja svojih zadaća Eurojust navodi djeluje li preko jednog ili više nacionalnih članova u smislu članka 6. ili kao Kolegij u smislu članka 7. Članak 6. Odluke Vijeća o Eurojustu 1. Kada Eurojust djeluje preko svojih nacionalnih članova, on: (a) navodeći svoje razloge, može zatražiti od nadležnih tijela predmetnih država članica da: i. pokrenu istrage ili kaznene progone u vezi s određenim djelima; ii. prihvate da je jedno od njih možda u boljem položaju za pokretanje istrage ili kaznenog progona u vezi s određenim djelima; iii. koordiniraju između nadležnih tijela predmetnih država članica; iv. uspostave zajednički istražni tim u skladu s odgovarajućim instrumentima suradnje; v. pruže sve podatke koji su mu potrebni za obavljanje njegovih zadaća; vi. poduzmu posebne istražne mjere; vii. poduzmu sve druge mjere koje su opravdane za istragu ili kazneni progon; (b) jamči da se nadležna tijela predmetnih država članica međusobno obavještavaju o istragama i kaznenim progonima o kojima je obaviješten; (c) pomaže nadležnim tijelima država članica, na njihov zahtjev, da zajamče najbolju moguću koordinaciju istraga i kaznenih progona; (d) pruža pomoć kako bi unaprijedio suradnju među nadležnim nacionalnim tijelima; (e) surađuje i savjetuje se s Europskom pravosudnom mrežom, uključujući uporabu njezine baze podataka pohranjenih dokumenata i doprinošenje njezinu unaprjeđenju; (f) u slučajevima navedenima u članku 3. stavcima 2. i 3. i uz suglasnost Kolegija, pomaže u istragama i kaznenim progonima koji se tiču nadležnih tijela samo jedne države članice. 2. Države članice brinu se da nadležna državna tijela bez odgode odgovaraju na zahtjeve postavljene na temelju ovog članka. Članak 7. Odluke Vijeća o Eurojustu 1. Kada Eurojust djeluje kao Kolegij, on: (a) može u vezi s vrstama kaznenih djela i prijestupa navedenih u članku 4. stavku 1., navodeći svoje razloge, zatražiti od nadležnih tijela predmetnih država članica da: i. pokrenu istragu ili kazneni progon u vezi s određenim djelima; ii. prihvate da je jedno od njih možda u boljem položaju za pokretanje istrage ili kaznenog progona u vezi s određenim djelima; iii. koordiniraju nadležna tijela predmetnih država članica; iv. uspostave zajednički istražni tim u skladu s relevantnim instrumentima suradnje; v. pruže sve podatke koji su mu potrebni za obavljanje njegovih zadaća; (b) jamči da se nadležna tijela država članica međusobno obavještavaju o istragama i kaznenim progonima o kojima je obaviješten i koji imaju posljedice na razini Unije ili koji mogu utjecati i na druge države članice osim onih kojih se izravno tiču; (c) pomaže nadležnim tijelima država članica, na njihov zahtjev, da zajamče najbolju moguću koordinaciju istraga i kaznenih progona; (d) pruža pomoć kako bi unaprijedio suradnju među nadležnim tijelima država članica, posebno na temelju Europolove analize; (e) surađuje i savjetuje se s Europskom pravosudnom mrežom, uključujući uporabu njezine baze podataka pohranjenih dokumenata i doprinošenje njezinu unaprjeđenju; (f) može pomagati Europolu, posebice dajući mu mišljenja temeljena na analizama koje je Europol proveo; (g) može pružati logističku potporu u slučajevima navedenima u točkama (a), (c) i (d). Takva logistička potpora može uključivati pomoć u prevođenju, tumačenju i organizaciji koordinacijskih sastanaka. 2. Ako se dva nacionalna člana ili više njih ne mogu usuglasiti u rješavanju sukoba nadležnosti u pogledu pokretanja istraga ili kaznenog progona na temelju članka 6., a posebno članka 6. stavka 1. točke (c), od Kolegija se traži da izda pisano neobvezujuće mišljenje o predmetu, pod uvjetom da se pitanje ne može riješiti međusobnom suglasnošću nadležnih državnih tijela u pitanju. Mišljenje Kolegija odmah se dostavlja predmetnim državama članicama. Ovim se stavkom ne dovodi u pitanje stavak 1. točka (a) podtočka ii. 3. Neovisno o odredbama bilo kojeg instrumenta koji je donijela Europska unija u vezi s pravosudnom suradnjom, nadležno tijelo može izvijestiti Eurojust o svim ponovljenim odbijanjima ili poteškoćama u pogledu izvršenja zahtjeva za pravosudnu suradnju ili odluka o njoj, među ostalim u vezi s instrumentima kojima se provodi načelo uzajamnog priznavanja, i uputiti zahtjev Kolegiju za izdavanje pisanog neobvezujućeg mišljenja o tom pitanju, pod uvjetom da se pitanje ne može riješiti međusobnom suglasnošću nadležnih državnih tijela u pitanju ili uključivanjem predmetnih nacionalnih članova. Mišljenje Kolegija odmah se dostavlja predmetnim državama članicama.